Die wêreld in foto’s – 9 Mei 2019Foto’s bied ’n blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ’n slag. Russiese soldate marsjeer op die Rooiplein tydens die oorwinningsdag- militêre parade in Moskou. Die parade vind plaas ter viering van dié land se sege in die Tweede Wêreldoorlog, 74 jaar gelede. (Foto: Pavel Golovkin, AP) ŉ Trop beeste beweeg van hul winterhabitat na hul somerweiding in Hongarye. Die kudde van byna 150 beeste het 19 km afgelê voordat hulle die somerweiding bereik het waar hulle tot einde Oktober sal bly. (Foto: Zsolt Czegledi, AP) Ryskorrels wat oorgebly het ná afloop van die koninklike ploegseremonie in Bangkok, Thailand. Dié saad bring glo geluk. Die jaarlikse seremonie vind met die aanvang van die groeiseisoen plaas. (Foto: Sakchai Lalit, AP) ŉ Model op die loopplank tydens die aanbieding van die Louis Vuitton Cruise 2020-versameling in New York. (Foto: Mary Altaffer, AP) George RR Martin waai vir fotograwe tydens die première van die rolprent Tolkien in die Regency Village-teater in Los Angeles. Die fliek ondersoek die lewe van die beroemde skrywer, JRR Tolkien, wat die klassieke fantasieromans The Hobbit en The Lord of the Rings geskryf het. Martin is bekend vir sy reeks fantasieromans in die reeks A Song of Ice and Fire wat aangepas is vir die HBO-reeks Game of Thrones. (Foto: Chris Pizzello, AP)